Verbruikersake: Verbruikers­kommissie se mening oor wanneer data kan vervalFoto: Trofos/Pexels.com Nadat die Onafhanklike Kommunikasieowerheid van Suid-Afrika (Okosa) onlangs konsepregulasies gepubliseer het oor selfoondata, het die Nasionale Verbruikerskommissie aangedui dat hy meen die Wet op Verbruikersbeskerming se bepalings verskil daarvan. Ina Opperman verduidelik die kommissie se standpunt sodat verbruikers dit in gedagte kan hou as hulle nog kommentaar wil lewer oor die konsepregulasies. Verbruikers koop tans selfoonpakkette met ŉ bepaalde hoeveelheid data wat net vir ŉ sekere tyd geldig is en as jy nie al die data gebruik nie, verval dit. In die konsepregulasies word voorgestel dat data van 1MB tot 50 MB vir ten minste tien dae geldig bly, 50MB tot 500MB vir 30 dae, 500MB tot 1 Gig vir 60 dae, 1 tot 5 Gig vir 90 dae, 5 tot 10 Gig vir 180 dae, 10 tot 20 Gig vir 12 maande en meer as 20 Gig vir 24 maande. Die groter databundels is tans gewoonlik geldig vir omtrent 30 dae. Koop jy ŉ kleiner bundel wat jy wil aanvul soos dit opraak, kos dit jou duurder omdat hierdie bietjies data peperduur is en ook nie vir lank geldig is nie. Volgens Trevor Hattingh, woordvoerder van die kommissie, bepaal artikel 63 van die wet: Dit beteken dus dat data nie kan verval vir drie jaar nie, tensy jy dit vroeër opgebruik. “Die kommissie is deel van ŉ nasionale taakspan wat saam met Okosa aan die data-kwessie werk en ons sal seker maak dat die bepalings van die wet ook bespreek word. Ons begryp dat Okosa, as toepassers van die Wet op Elektroniese Kommunikasie, sy diskresie kan gebruik om regulasies op te stel. “Daar word nog geskaaf aan die konsepregulasies om die huidige situasie te verander, wat beslis nie aan die bepalings van die wet voldoen nie,” sê Hattingh. Volgens die konsepregulasies moet verskaffers verbruikers gereeld laat weet wanneer 50%, 75%, 90% en 100% van hul data opgebruik is en wanneer ŉ bundel heeltemal uitgeput is. Verbruikers moet dan kan kies of hulle nog data wil koop en verskaffers mag nie outomaties buitebundeldata hef nie. Dit is belangrik dat verbruikers hul stemme laat hoor oor enige kwessies en besluite wat hulle en veral hul beursies raak. Verbruikers het nog tot 19 September geleentheid om kommentaar te lewer oor die konsepregulasies. Maak seker jou kommentaar oor hoe lank data geldig moet bly, word in ag geneem. Die regulasies is hier beskikbaar.